Darth Vader vil bli Ukrainas neste president
Nei, vi har ikke gjort noe feil med bildet øverst i denne saken. Og, nei, det er ikke du som har sett feil på kalenderen - 1. april er ikke før på tirsdag. Det Ukrainske internettpartiet (UIP) har faktisk samlet inn den snaue millionen de trenger, og nominert den ikke navngitte kostymekledde filmskikkelsen som sin kandidat til presidentvalget. - Etter å ha vunnet vårt interne primærvalg med et valgskred er Kamerat Vader vår kandidat, sier UIP-leder Dimitry Golbulov til nyhetsbyrået AFP. Star Wars-figuren har i hele vinter vandret rundt blant demonstrantene på Uavhengighetsplassen i sentrum av Kiev som PR-stunt for partiet. Og det skal ikke stå på ambisjonene til den svartkledde sitherren. - Bare jeg kan lage et imperium av en republikk, for å gjenreise tidligere ære, ta tilbake tapte territorier og gjenopprette stoltheten for dette landet, sier Kamerat Vader i en pressemelding. Men Vader vil få hard konkurranse om å bli den kastede presidenten Viktor Janukovitsj' etterfølger under valget 25. mai. De siste meningsmålingene tyder på at «Sjokoladekongen» Petro Porosjenko vil gå av med seieren. Han har støtte blant annet fra eks-tungvektsmester i boksing, Vladimir Klitsjko, som lørdag trakk seg fra kampen om presidentvervet. Som en virkelighetens Willy Wonka er Porosjenko en selvgjort milliardær som har tjent sin formue i sjokoladeindustrien. Den høye, lett grånende 48-åringen er en av Ukrainas ti rikeste menn og også en av de mest populære. Ifølge NTB beskrives Porosjenko som en slu politiker som har byttet side flere ganger i løpet av de siste årene. Mannen, som var økonomiminister i regjeringen til president Viktor Janukovitsj, var den eneste ukrainske oligarken som åpent støttet den provestlige protestbevegelsen som til slutt fikk presidenten avsatt. Delte ut sjokolade I protestleiren på Uavhengighetsplassen i Kiev ble han en populær skikkelse, der han holdt taler mot den utbredte korrupsjonen i landet eller ganske enkelt delte ut sjokolade, skriver NTB. - Tiden da politikerne løy til folket er over, sa magnaten da han lanserte sitt presidentkandidatur fredag, ifølge nyhetsbyrået Interfax. Timosjenko i hardt vær Trolig vil Julia Timosjenko gi Porosjenko hardere kamp enn Darth Vader. Det er bare noen dager siden hun annonserte formelt at hun ville bli landets neste president. Men den populære eks-statsministeren, som slapp ut av fengsel tidligere i år, har vært i hardt vær den siste tiden. Årsaken er ifølge NTB en telefonsamtale som russiske myndigheter etter alt å dømme avlyttet og gjorde kjent. Der uttrykte hun seg svært nedsettende om russerne i landet. KOMMENTAR: Har Timosjenko rene nok hender? Bortsett fra å bygge Ukraina som imperiet, har Darth Vader, hans stormtropper og andre medsammensvorne stort sett digitale ambisjoner. Internettpartiet UIP ble grunnlagt i 2010, og vil ifølge AFP danne en elektronisk regjering i Ukraina. De vil også tvinge alle medier til å bli mer digitale og gi alle innbyggerne gratis datakurs. Ifølge partiet fikk Darth Vader imponerende tre prosent i parlamentsvalget i 2012 - et resultat som senere ble kjent ugyldig.
Her er foreløpig sistemann ut i kampen om å bli Ukrainas neste president: «Kamerat Vader».